# Déry István; Mráz

(Szekszárd, 1792–Diósgyőr, 1862. jan. 8.): színész. 1808-ban Pesten lépett a pályára és megszakítással 1815-ig a társ. tagja, velük távozott Miskolcra. 1813-ban feleségül vette Széppataky Rozáliát, de rövid házasság után elváltak. 1817-ben visszavonult a színészettől, ispáni és uradalmi tiszt lett. 1821–22-ben Miskolcon, 1833-ban Egerben és Budán átmenetileg visszatért a színpadra. Élete utolsó időszakában a királyi kamara diósgyőri uradalmának gazdatisztje volt. A vándorszínészet jellemző, sokoldalú színésztípusa volt, aki szerelmes és intrikus figurákat egyaránt játszott. Kellemes baritonhangja énekes szerepekre is alkalmassá tette. Alkalmi zeneszerzési és hangszerelési feladatokat is ellátott. 12 német nyelvből készült operalibrettó- és drámafordításáról tudunk. F.Sz. József (Schenk: Falusi borbély); Inkle (Eckartshausen: Inkle és Járikó); Frigyesi Elek (Holbein). Farkas (Hirschfeld: Tündérkastély Magyarországon); Hurbos Firi (Kotzebue: Nagy zűrzavar).