# Komor Gyula, dr.

(Bp., 1867. febr. 3.–Bp., 1943. dec. 23.): író, színikritikus, dramaturg. Bölcsészkari tanulmányai alatt a Budapesti Újság, a Honvéd és 1890-től tíz éven át a Pesti Hírlap munkatársa volt. 1901-ben a Vígszínházhoz szerződött mint művészeti titkár, később 1938-ig dramaturg volt. Harmincnál több látványos gyermekdarabot írt, amelyeket rendszerint a Vígszínház mutatott be. F.M. Piroska és a farkas (1903); A csizmás kandúr (1903); A csillagszemű királylány (1910); Ali baba és a negyven rabló (1916); Hűbele Balázs (1923); Most légy okos, Domokos (1926). Fordításai: Hauptmann: Takácsok (1895); Olden: Hivatalos feleség (1896); Locke: Mirza (1906).