# Travaglia, Pietro

(Milánó, a 18. sz. közepe–?, 1809 után): olasz építész, színházi festő, díszlettervező. Milánóban, a híres Galliari-család műhelyében tanult. 1771-ben szerződött Eszterházára, ahol 27 évig működött. Először a díszletek és a színházi világítás gondozását bízták rá, de hamarosan átvette az operai és bábszínházi díszletek többségének tervezését, valamint ráhárult a szabadtéri ünnepségek, bálok, felvonulások, tűzijátékok stb. dekorációjának és technikai kivitelezésének megtervezése is. 1791-ben nyerte el a m. állampolgárságot. 1798-ban ment nyugdíjba. 1802-ben Pozsonyba telepedett át. Az 1780-as évekből származó vázlatkönyvét az OSZK Színháztörténeti Tára őrzi. – Ir. Barokk, klasszicista és romantikus díszlettervek Magyarországon (1976).