# Ablonczy László

(Bodroghalász, 1945. okt. 14.– ): újságíró, kritikus, színházigazgató. 1970-ben végezte el a Kossuth Lajos Tudományegyetem Bölcsészettudományi Karát. Az egyetem utolsó évében a Hajdú-Bihari Napló gyakornoka, 1970-től a Csepel c. lap újságírója. 1971–1975 között a Magyar Hírlap belpolitikai, majd kulturális rovatának munkatársa. Három évig volt a Mozgókép-forgalmazási Vállalat sajtó- és propaganda-osztályának vezetője. 1978–88 között a Film, Színház, Muzsika c. lap kritikusa. 1989-től a Tiszatáj szerkesztője, külső munkatársként a Magyar Fórum strasbourgi tudósítója. 1991. ápr. 18-tól a bp.-i Nemzeti Színház ig.-ja. F.M. Latinovits Zoltán tekintete. Dokumentumok, tűnődések, beszélgetések (1987). – Ir. Koltai T.: A Nagy Fröccsöző esete a kis igazságokkal (Élet és Irodalom, 1991. júl. 26.); Ónody E.: A színházigazgatói megbízás: szolgálat (Új Magyarország, 1991. aug. 26.).