# Gábori Zoltán

(Garamkisszálló, 1886. szept. 26.–?): színész. Színészcsaládban született. A SzAk elvégzése után 1908-ban Janovics Jenő szerződtette a kolozsvári színházhoz, ahol karakterszerepeket játszott. 1914-ben bevonult katonának, a piavei fronton megsebesült, és visszakerült Kolozsvárra. 1920-ban feleségével, Dezséri Emmával és apósával, Dezséri Gyulával Bp.-re költözött. Ezt követően visszavonult a színészettől. F.Sz. Solom mester (Katona J.: Bánk bán); Balga (Vörösmarty M.: Csongor és Tünde); Adolf (Szigligeti E.: Liliomfi); Jurlanics (Jókai M.: Szigetvári vértanúk); Lysander (Herczeg F.: Bizánc); Lorenzo (Sh.: A velencei kalmár).