# Ferrari Violetta

(Hódmezővásárhely, 1930. ápr. 25.– ): színésznő. Hatévesen kezdte pályáját a Pesti Színházban gyermekszínészként. 1949-ben végezte el a SzAk-t, mint a Madách Színház ösztöndíjasa. 1950–1956 között a Nemzeti Színház művésznője volt. 1956-ban elhagyta az országot. Előbb Bécsben, majd az NSZK-ban telepedett le, ahol folytatta pályafutását 1986-ig. Több jelentős filmben játszott. Alakításaira a hitető erő, gesztusaira a mértéktartás jellemző. Főként tragikus hősnők szerepében aratott sikert, de a vidám, zenés műfaj sem állt távol tőle, ahogy ezt németországi karrierje is bizonyítja. 1955-ben Jászai Mari-díjat kapott. F.Sz. Kátya (Gorkij: Ellenségek); Cherubin (Beaumarchais: Figaro házassága); Antonyina (Gorkij: Jegor Bulicsov és a többiek); Lujza (Schiller: Ármány és szerelem); Vivie (Shaw: Warrenné mestersége); Ophélia (Sh.: Hamlet); Marianna (Molière: A fösvény); Tünde (Vörösmarty M.: Csongor és Tünde); Irma (Breffort–Monnot: Irma, te édes!); Cleopatra (Shaw: Caesar és Cleopatra); Hedda (Ibsen: Hedda Gabler).