# Magyar Területi Színház (Matesz; Komárom, Szlovákia)

1952. okt. 1-jén alakult meg, vezetésével Fellegi Istvánt, a CSEMADOK Központi Bizottsága akkori titkárát bízták meg. Első előadásukat 1953. jan. 31-én az egykori Katolikus Legényegylet átalakított nagytermében tartották: Urbán Ernő Tűzkeresztség c. darabját vitték színre. Az ezután következő években mintegy 70 községet is meglátogattak. Az 1959–60-as évad kezdetével az Állami Faluszínház m. tagozata beolvadt a Magyar Területi Színház együttesébe. 1963-tól, rövid megszakítással, 1977-ig Krivosik István volt az ig.; a művészeti vezetés 1977-ig Konrád József kezében volt. A saját rend.-i gárda – Munk István, Lukáč Viktor, Beke Sándor, Takáts Emőd – mellett szlovákiai és mo.-i vendégrend.-k is segítették az állandó együttes művészi színvonalának egyenletes fejlődését. 1969-ben Beke Sándor vezetésével, ekkor még mint a komáromi színház kihelyezett együttese, kezdte meg rendszeres működését a kassai Thália Színpad. 1979-től a Magyar Területi Színház vezetése Takáts Emőd kezébe került; a művészi irányítás 1981-től Holocsy István feladatköre lett. 1987-ben készült el a város modern kőszínháza, amelyben a Magyar Területi Színház együttese csak mint „albérlő” működhetett. 1990. jan. 1-jével az ig. Beke Sándor lett, az épület felvette a komáromi Jókai Színház nevet, márc. 16-tól pedig a m. együttes saját kezelésébe került. Egy frissen szervezett Jókai Alapítvány segítségével pedig 1991-ben a vár ún. Hatos bástyájában megnyílhatott a Bástya Színház is. – Ir. Komáromi Jókai Színház (1992).