# Valentin Lajos

(Kecskemét, 1850. márc. 19.–?): színész, énekes (tenor). A Kereskedelmi Akadémiát abbahagyva beiratkozott a SzAk-ra, de azt sem fejezte be, s leszerződött Sztupa Andorhoz Temesvárra. 1878 őszén Győrbe ment Beödy Gábor művezetőhöz; a következő telet Aradon töltötte. 1880 nyarán rövid időre Krecsányi Ignáchoz került, majd ismét Aradra ment. 1882 telén Németországba utazott, hogy lipcsei szerződésének eleget tegyen. Mivel német tudásával nem voltak megelégedve, így 1883. ápr.-ban megváltak tőle. 1883 nyarán próbaéneklésre jelentkezett a Nemzeti Színházhoz, de nem kapott szerződést. 1884. márc.-ban leszerződött Nagy Vince szeged-nagyváradi társ.-ához, majd 1886 őszétől tagja lett a debreceni színháznak. 1888-tól elvállalta annak igazgatását is. Ebben a minőségében három évig működött (1890–91-ben társig. Gyöngyi Izsóval). 1892-ben rövid időre tagja lett az Operának. 1895–1897 közt a Népszínháznál volt, majd felhagyva a színpadi szerepléssel, színházi ügynökséget nyitott. 1912-ben Bécsbe költözött, s ott folytatta ezt a tevékenységet. Mint tenorista Európa hírű lehetett volna, ha nyelvi nehézségekkel nem küzd. F.Sz. Arnold (Rossini: Tell Vilmos); Edgar (Donizetti: Lammermoori Lucia); Barinkay (Strauss: Cigánybáró).