# Torda színészete

1829. okt.-ben Pergő Celesztin, a kolozsvári társ. tagja játszott itt. Ettől kezdve a kolozsvári színészek gyakran léptek fel Tordán. 1879-ben Homokay László, 1882-ben Sztupa Andor, 1885-ben Tóth Béla szabadkai társ.-a, 1887-ben Gerőffy Andor, 1898-ban Bokody Antal, a délvidéki színikerület ig.-ja, 1899-ben Rakodczay Pál, 1900–01-ben Szabadhegyi Aladár, 1902-ben Heltai Nándor, 1903-ban Földesi Sándor, majd Palotai Antal, 1904-ben B. Polgár Béla, az Erdély-részi I. színikerület ig.-ja kapott koncessziót. Előbb a Casinóban, ill. a Városi Vigadóban léptek fel. 1905. márc. 16-án nyílt meg az új színház 19 páhollyal, 200 ülő- és 100 állóhellyel. Első ig.-ja Földessy Sándor volt, majd 1906–07-ben Heves Béla, 1908-ban Kunhegyi Miklós, 1910-ben Fehér Károly, 1911-ben Tompa Kálmán, az erdélyi II. színikerület ig.-inak társ.-ai játszottak Tordán. 1912-ben az északkelet-mo.-i színikerülethez tartozó színház ig.-ja, 1912-ben Neményi Lipót, 1913-ban dr. Márffy Károly, Krasznay Ernő, majd újra Neményi játszottak a városban. 1915-től Torda az erdélyi II. színikerülethez tartozott. Igazgatók voltak: 1915–19-ben Mezei Kálmán; 1919–24-ben, ill. 1926–28-ban Fehér Imre; közben 1925-ben Sümegi Ottó; 1927–28-ban Janovics Jenő. 1929–1931 között Gáspár Jenő, 1931-ben 1933–1935 között dr. Ferenczy Gyula, 1935–37-ben Jódy Károly, a Batthyán–Huber társ. és Hevessy Miklós társ.-a látogatta a várost. A tordai hivatásos m. színjátszás ezután válságba került, majd megszűnt.