# Pán József

(Bp., 1900–Bp., 1956. márc. 18.): díszlettervező. Berlinben iparművészeti főiskolai tanulmányokat folytatott. Festőművésznek indult, majd a húszas évek első felében a Belvárosi Színháznak dolgozott. Később más társ.-októl is kapott megbízást. A húszas évek derekán Bécsbe szerződött, ahol a Josephstädter Theater, a Deutsches Volkstheater és a Vita filmgyár tervezője volt. 1928-ban tért vissza Mo.-ra, s ettől kezdve elsősorban a filmgyártásban (1934-től a Magyar Filmiroda, majd a Hunnia, 1949-től a Magyar Filmgyártó Vállalat tervezőjeként) dolgozott, miközben igen sok jelentős m. film sikerének részese volt. 1949–1954 között a SzAk szcenikatanára volt. Színpadi tervezőművészetére a nagyvonalú térépítkezés, gondos berendezés volt a jellemző, a filmszcenika eszközeinek, szemléletének felhasználásával. Munkásságát Kossuth-díjjal (1951) ismerték el. F.T. Shaw: Pygmalion; Gorkij: Ellenségek; Gorkij: Kispolgárok; Vega: A kertész kutyája; Csehov: Ványa bácsi; Darvas Sz.–Gádor B.: Szigorúan bizalmas.