# Mezei Péter

(Nagybánya, 1844–Szeged, 1911. febr. 23.): 1859 jan.-jában Nagy Mihálynál, a dél-erdélyi Erzsébetvárosban lépett először a pályára. Minden munkát elvállalt, csak hogy színház közelében legyen. Volt ezért súgó, ügyelő, művezető (1885: Pécs); játszott hőst, intrikust, jellemszínészt, cselszövőt, volt operett tenor, sőt még az igazgatósággal is megpróbálkozott 1877 tavaszától 1878 tavaszáig (Cegléd, Tápiószele, Jászberény, Debrecen). Bár időnként megkeseredett, s el akarta hagyni a pályát – pl. 1887-ben a budai Siklóhoz ment pénztárosnak –, képtelen volt hosszabb időre megválni a színpadtól. F.Sz. Geier Jeremiás (Suppé: A pajkos diákok); Charbonneaux (Bisson: Hálókocsik őre); Sugár Mihály (Szigligeti E.: A vén bakancsos és fia, a huszár).

M.A. 1866–67: Kocsisovszky Jusztin; 1867–69: Budai Népszínház; 1869–70: Győr; 1870–71, 1873–74, 1876–77: Kecskemét; 1871–72: Miskolc; 1872–73, 1874–75: Szabadka; 1879–80: Székesfehérvár; 1880–82, 1888–89, 1899–1902: Arad; 1886–87: Temesvár, Sopron; 1888–89, 1890–92, 1895–99, 1902–09: Szeged.