# Horti Sándor

(Nagyvárad, 1881. jún. 13.–?): színész, színigazgató. 1900-ban lépett a pályára Óbudán. 1901–02-ban és 1904–05-ben Kecskeméten, 1906–07-ben és 1908–11-ben Kolozsvárott, 1907–08-ban Aradon, 1909–10-ben Nagyváradon játszott. 1911-ben Bp.-re került a Royal Orfeumba, 1902-ben a Népopera hívta meg. 1914–1916 között Sebestyén Géza társ.-ánál volt. 1917-ben ismét a Népopera, a háború után 1918-ban a Városi Színház, majd 1918–19-ben a Margitszigeti Színkör, 1919–1921 között a Revü Színház tagja volt. 1921–22-ben a Városi Színházban, majd az Unio Rt. Színházaiban szerepelt. Nyaranta gyakran fellépett a Budai Színkörben. 1931–32-ben a Fővárosi Művész, 1933–34-ben a Király Színházhoz szerződött. 1934-ben játszott ismét a Városi Színházban. 1938-ban a Royal Színházhoz, majd újra a Városi Színházhoz szerződött egy évre. 1940-es években már nem találkozunk nevével a színpadokon. Leleményes színész, de már alkatában és hangjában is a komikum hordozója volt. F.Sz. Barlotti (Ascher: A kotnyeles nagysága); Tóni (Ascher: Hejehuja báró); Vogelweisser (Stojanovits P.: A reichstadti herceg).