# Rékai András

(Bp., 1901. aug. 26.–Bp., 1968. jan. 19.): rendező. Muzsikuscsaládból származott, apja Rékai Nándor karmester és zeneszerző, fivére Rékai Miklós hárfaművész volt. 1919-ben került az Operaházhoz, ahol 1920-ban ügyelő lett. 1923-ban Berlinben töltött egy évet különböző színházaknál. 1928-ban egyik alapítója volt az új törekvéseket képviselő Színpadművészeti Stúdiónak. Ő mutatta be Bp.-en az első expresszionista színdarabot (Kelemen Viktor: Mennybemenetel). 1930-tól az Operaházban segédrend., 1934-től rend., 1942-től 1949-ig főrend. volt. Az 1950-es évektől a Honvéd Művészegyüttesnél rendezett színielőadásokat. A Zeneműkiadó Vállalat helyettes ig.-jaként vonult nyugalomba 1963-ban. F.R. Gluck: Iphigénia Aulisban; Verdi: Falstaff, Otello; Puccini: Bohémélet. Librettója: Az ezüstkulcs (balett, zene: Couperin–Strauss, 1928).