# Róna Viktor

(Bp., 1936. aug. 17.– ): táncos, koreográfus, balettigazgató. A bp.-i Operaház iskolájában Nádasi Ferenc növendéke volt, majd az ÁBI-ben folytatta tanulmányait. Diplomáját 1954-ben kapta meg, de már 1950 óta az Operaház tagja, 1957 óta magántáncosa. Egy évet Leningrádban töltött A. Puskin mesterosztályában. Nemzedékének egyik legkitűnőbb klasszikus táncosa, aki a danseur noble szerepek mellett a demikarakter szerepekben is nagy sikereket aratott. A világ szinte minden balettszínpadán vendégszerepelt, s több világhírű balerina – M. Fonteyn, L. Daydée, G. Samtsova – partnere volt a 60-as években. 1974–1980 között a Norvég Nemzeti Balett vezető szólistája, balettmestere, 1980–1982 között a klasszikus balett fellegvárában, a Párizsi Nagyoperában vezető balettmester. R. Hightower Cannes-i iskolájának állandó tanára, de Európa, Ázsia számos országában rendszeresen tart kurzusokat. Két klasszikus balettet is színre vitt a saját változatában: Oslóban a Diótörőt (1976), és az Operaházban 1991-ben a Csipkerózsikát. Kossuth-díjas (1965), Liszt Ferenc-díjas (1963), érdemes (1972), és kiváló művész (1976), valamint a finn Fehér Rózsa lovagrend tulajdonosa (1968). F.Sz. Albert (Lavrovszkij: Giselle); Herceg (Vojnonen: Diótörő); Desiré (Petipa: Csipkerózsika); Királyfi (Harangozó Gy., majd Seregi L.: A fából faragott királyfi); James (Bournonville: A szilfid); Spartacus (Seregi L.); Colas (Ashton: A rosszul őrzött lány); Orion (Seregi L.: Sylvia).

RÓNA VIKTOR – Orion (Delibes–Seregi L.: Sylvia)