# Brioschi, Burghart et Kautsky, K. K. Hof-Theatermaler

A 19. sz. második felének híres bécsi díszlettervezői és festői. 1869 után, amikor a bécsi Opera elfoglalta új épületét, közös műhelyt alakítottak, amely a Monarchia nagy színházainak dolgozott. Az alapító Carlo Brioschi (Milano, 1826. jún. 4.–Bécs, 1895. nov. 30.) 1854-től 1885-ig a bécsi Opera tagja volt. Az olasz szcenika hagyományait ötvözte a késő romantika stílusával. 1856-tól már Pesten is rendeltek tőle díszleteket a Német Színház, ill. a m. Nemzeti Színház számára; utóbbinak 1869-ig. Fia, Anton Brioschi (Bécs, 1855. nov. 30.–?) 1886-ban vette át apja helyét a bécsi Operánál. – Johann Kautsky (Prága, 1827. szept. 13.–St. Gilgen, 1896. szept. 2.), részese volt az → Asphaleia-rendszer kialakításának. Később fiaival önálló műhelyt nyitott. Ők, ill. társuk, Franz Rottonara tervezte 1892-ben Esterházy Miklós megrendelésére Az ember tragédiája bécsi bemutatójának Zichy Mihály rajzai után kialakított díszleteit. – A Burghart-család rokona lehetett Franz Burghardt, aki 1896-ban már a Népszínház egyik díszlettervezője, majd 1908-ban a Népszínház-Vígopera számára ő festette – Hevesi Sándor rendezésében – szintén Zichy Mihály tervei nyomán, Az ember tragédiája díszleteit, melyeket Burghardt „Ármin” néven szignált.