# Neogrády Miklós

(Bp., 1903. dec. 30.–Bp., 1968. nov. 8.): festőművész, díszlettervező. A bp.-i Képzőművészeti Főiskolán szerzett diplomát, s pályáját mint festő kezdte. Díszlettervezői működése 1945-ben a Rádius Moziban újjáéledő Vígszínházban kezdődött, s az első évek során tervezett a Pesti Színháznak, a Művész Színháznak és a Medgyaszay Színháznak is. 1949-től kezdődően dolgozott a Madách, az Ifjúsági, a Jókai Színháznak, majd a hatvanas évek első felében a József Attila Színház tervezője volt. Néhányszor vidéki (Szolnok, Békéscsaba) társ.-hoz is hívták. Tervezőművészetét modern festőiség, választékos ízlés, stílusbiztonság, a művek és korok alapos ismerete, kifejező szolgálata jellemezte. F.T. Gábor A.: Dollárpapa; Felkai F.: Pilátus; Robles: A király nevében; Rostand: A sasfiók; Illés E.: Türelmetlen szeretők; Gorkij: Kispolgárok; Maugham–Nádas G.–Szenes I.: Imádok férjhez menni.