# Steinhardt Géza; Szekeres

(Léva, 1873–Bp., 1944. ?): színész. Pályáját 1890-ben a Folies Caprices-ban kezdte. 1908-ban megnyitotta és 1917-ig vezette a Rákóczi úton a Trocadero mulatót. 1917-ben bevonult katonának. 1918 szept.-étől egyedül, majd nov.-étől Rott Sándorral igazgatta a Kis Komédiát 1927-ig. 1930-ban megnyitotta a Steinhardt Színpadot, amely 1932-ig működött. A német színpadon kialakított egyéni előadói modorát sikeresen honosította meg a m. kabaréban. Magánszámait különös zsargonnyelv és meghökkentő csattanó jellemezte, politikai, társadalombíráló tartalmuk is volt. 1915-ben és 1927-ben mint író és színész a filmkészítéssel is megpróbálkozott. Könyvei: Steinhardt mesél (1935); Ötven víg esztendő, 1890–1940 (1942).