# Pálfi Csaba, dr.

(Bp., 1928. febr. 16.–Bp., 1983. szept. 13.): táncos, koreográfus, pedagógus. Tanulmányait az Eötvös Loránd Tudományegyetem Bölcsészettudományi Karának néprajz szakán végezte 1949–1954 között. Már ez idő alatt hivatásos táncos volt a Honvéd Művészegyüttesben, 1953-tól az Állami Népi Együttesben, ahol számos szóló- és főszerepet táncolt – A kisbojtár, Latinca ballada, Kun verbunk. A hatvanas évek közepén megvált a társ.-tól, s a továbbiakban önállóan v. alkalmi csoportosulásokban szerepelt, és néptáncpedagógiai tevékenységet folytatott. Tanított a kölni Nemzetközi Nyári Akadémián, kurzusokat tartott Belgiumban, Kanadában, az USA-ban, Japánban. Számos távoli országban ő a m. néptáncpedagógia első képviselője. A hetvenes években külföldi résztvevők számára megszervezte a sárospataki nyári néptánctanfolyamokat, s előkészítette vidéken a m. tánctípusokról szóló első színes filmsorozatot, amelyet a televízió készített el. Ezzel a munkájával egyetemi disszertációját és hagyományfeltáró kutatását folytatta, miután évtizedeken át tanulmányozta a Gyöngyösbokréta és a parasztegy.-ek tánckincsét. F.M. A Gyöngyösbokréta története (Tánctudományi Tanulmányok, 1969–1970).