# Indig Ottó

(Brassó, 1890. nov. 18.–Bellinzona, Svájc, 1969. máj. 22.): színműíró, újságíró. Kolozsvárott jogot tanult, majd újságíró, később szerkesztő lett. Versei, elbeszélései, karcolatai különböző kötetekben jelentek meg. Első vj.-át 1923-ban Kolozsvárott mutatták be, Játék címmel. 1930 körül Bp.-re költözött. Itt írta erdélyi témájú színművét, A torockói menyasszonyt, melyet 1931-ben a Belvárosi Színházban Dayka Margit címszereplésével mutattak be először. Kolozsvárott és több erdélyi városban első felesége, Neményi Lili játszotta a főszerepet. A művet több nyelvre is lefordították, sőt a darabból 1937-ben film is készült, 1938-ban Párizsba, 1951-ben Münchenbe költözött. Drámái: Tűz a Monostoron (1932); Ember a híd alatt (1933); Magasiskola (1934).