# Tannerné Szabó Rózsa

(Békéscsaba, 1850–Békéscsaba, 1922. dec. 12.): énekesnő (mezzoszoprán). Szabó József felfedezettjeként Debrecenben Mátyás szerepét – Erkel Ferenc: Hunyadi László, 1866 – énekelte. Első férjével, Tanner Istvánnal 1868–70-ben Kolozsvárra szerződött, majd visszatért Debrecenbe. 1872-től a Nemzeti Színház szerződtette, amelynek 1879-ig vezető énekese. Képzett technikájának és hangterjedelmének köszönhetően alt és koloratúr szerepeket is énekelt. Erkel Sándor feleségeként 1882-ben elhagyta a pályát. Az első Amneris (Verdi: Aida), Senta (Wagner: A bolygó hollandi) és Sába királynője (Goldmark K.) volt.