# Rédey Szidi

(?–?): énekesnő. 1898-ban végzett a Zak opera tagozatán. Az 1899–1900-as évadban lépett föl először Leszkay András aradi társ.-ában. 1903 jan.-jában mint vendég két alkalommal énekelt az Operaházban. Az év nyarától a Népszínház tagja volt, 1905-ben a Király Színházhoz szerződött. 1906-ban Andorfy Péter társ.-ában szerepelt Pozsonyban, 1908–09-ben Szegeden volt primadonna. 1909-től 1913-ig Kolozsvárott játszott. F.Sz. Szaffi (ifj. J. Strauss: A cigánybáró); Angela (Auber: A fekete dominó); Iluska (Kacsoh P.: János vitéz).