# Fonyó István

(Dunakeszi, 1939. jan. 2.– ): színész. 1961-ben végezte el a SzAk-t, és az egri Gárdonyi Géza Színházba szerződött. 1962–1965 között a szolnoki Szigligeti, 1965–66-ban a kaposvári Csiky Gergely Színház tagja volt. 1966-tól 1975-ig a debreceni Csokonai Színházban játszott. Egyéves veszprémi szereplés után 1976-tól 1981-ig ismét a szolnoki színház művésze volt. Egy évadot a Népszínházban töltött, 1982 óta a Nemzeti Színház színésze. Pályája kezdetén drámai hősöket alakított, de tehetsége főként karakterszerepekben bontakozott ki. Több filmben is játszott. 1981-ben Jászai Mari-díjat kapott. F.Sz. Posa márki (Schiller: Don Carlos); Edmond (Sh.: Lear király); Szellemfi (Szigligeti E.: Liliomfi); Emberfi (Szakonyi K.: Adáshiba); De Sade márki (Weiss: Marat/Sade); Bicska Maxi (Brecht–Weill: Koldusopera); Versinyin (Csehov: Három nővér); Stomil (Mrożek: Tangó); Mr. Webb (Wilder: A mi kis városunk).