# New York-i Magyar Színpad

(1922–1945): 1922. szept. 3-án mutatkozott be a színtársulat New Yorkban, a Cort Theatre-ben. Ig.-ja Tóth István lett, aki műkedvelőként kezdte pályáját. Gazdasági ig. Zoós Szabó Imre, művészeti ig. 1929-től Rhonczy Mihály. Rendezők Darvas Károly, Horváth Lajos, Lugosi Béla. Karmesterek N. Rácz Juliska, Horváth Gyula, Robán András. A társ. tagjai T. Kondor Mariska, Balla Gizella, Fellegi Kató, Braver Barát Irma, Nagy Lajos, Lukács Jenő voltak. Később csatlakoztak a társ.-hoz: Sugár Terry, Vincze Mihály, Heltay Mici, Csorba Annie, Jávor Antal, Pintér Rózsi, Lászlóffy Lajos. Időnként fellépett Papp István is, aki saját egy.-t alakított. Három hónapos turnéik során bejárták az USA és Kanada magyarlakta településeit New Yorktól St. Louisig. Repertoárjukat sikerdarabokból állították össze: Huszka Jenő–Martos Ferenc: Aranyvirág (Nápoly gyöngye); Bíró Lajos: Sárga liliom; Szigeti József: A vén bakancsos és fia, a huszár; Géczy Károly: Falusi szerelem; Kálmán Imre: A csárdáskirálynő. Egy szezonban kb. 250 előadást tartottak.