# Erdélyi és Bánsági Magyar Színészegyesület

Janovics Jenő hívta életre 1920-ban az imperium-változás megpróbáltatásainak és nehézségeinek átvészelésére, a kerületi színházi rendszer (a működési keretek) megóvására, a művészi színvonal és a szórakoztatás (megélhetés) egyensúlyának biztosítására, s nem utolsósorban a színészek érdekvédelmének érvényesítésére. 1921-ben tagjainak száma 440 volt. A színház és az általános életkörülmények válságának súlyosbodása, a koncessziókért folyó késhegyig menő harc sajnos odavezetett, hogy Janovics Jenőt feljelentették, s a hatóságok 1923-ban megszüntették az egyesület működését. A határozott kiállás eredményeként a tevékenység egy ideig ismét folytatódott.