# Németh Mária

(Körmend, 1898. márc. 13.–Bécs, 1967. dec. 18.): énekesnő (drámai szoprán). A Zak-n végezte énektanulmányait Anthes György növendékeként, később Nápolyban Fernando De Lucia tanítványa volt. Első sikereit a Városi Színházban aratta, majd 1923-ban az Operaházhoz szerződött, ahol Amelia (Verdi: Az álarcosbál) szerepében mutatkozott be. 1923–24-ben az Operaház magánénekesnője, később tiszteletbeli tagja. 1925–1942 között a bécsi Staatsoper magánénekesnője, de az Operaház állandó vendégművészeként 1925–1937 között és 1940–44-ben évente többször fellépett Bp.-en is, minden alkalommal kirobbanó sikerrel. Európa-hírű drámai szoprán volt, a kontinens számos nagy operaházában – Párizs, London, a milánói Scala – vendégszerepelt. Fellépett a Salzburgi Ünnepi Játékokon is. Hangja a legnagyobb terjedelmű, legkifejezőbb, leggazdagabb szoprán hangok közé tartozott. Repertoárja Mozart műveitől, olasz szerzők – elsősorban Bellini és Puccini – operáinak drámai főszerepein át Wagnerig és R. Straussig terjedt. F.Sz. Turandot (Puccini); Leonóra (Beethoven: Fidelio); Tosca (Puccini); Donna Anna (Mozart: Don Giovanni); Constanza (Mozart: Szöktetés a szerájból); Norma (Bellini); Senta (Wagner: A bolygó hollandi); Elza (Wagner: Lohengrin).

NÉMETH MÁRIA – Tosca (Puccini)