# Szmollény Nándor

(Szeged, 1860. jan. 22.–Szeged, 1915. júl. 7.): színháztörténész. Mérnöknek készült, de szembetegsége miatt pályáját módosította. 1882-től szülővárosában volt felsőkereskedelmi iskolai tanár. Számos szegedi gazdasági és társadalmi szervezetnek – pl. Dugonics Társaság – volt tagja és vezetője. Publikációs tevékenysége ennek megfelelően sokszínű, amely kiterjedt a helyi, a regionális és az országos szaksajtóra is. 1909-től a városi színügyi bizottság tagja. Két ízben írta meg szülővárosa színháztörténetét: A szegedi magyar színészet száz éve (Szeged, 1898); A szegedi magyar nemzeti színészet százéves története (Szeged, 1906). További művei: A szegedi színművészet kritikája (Szeged, 1912); Tanulmányok és emlékek (Szeged, 1905). – Ir. Nekrológ (Szegedi Híradó, 1915. júl. 8.); Dunainé Bognár J.: Szeged színháztörténetének forrásai a Csongrád Megyei Levéltárban 1886–1919 (1989).