# Feld Irén

(Bp., 1883. márc. 26.–Bp., 1944): színésznő. Feld Zsigmond leánya. Gyermekkorától színpadon szerepelt. 1898-ban elvégezte a SzAk-t. Ezt követően apja színházában játszott, de fellépett a Nemzeti Színházban és a Vígszínházban is. 1910-től 1913-ig kisebb megszakításokkal Kamarajátékok c. előadás-sorozatot rendezett, melyben szerepelt is. 1917-ben a Budai Színkörben Őszi ciklust rendezett. Gyakran vendégszerepelt vidéken. 1922-ben csehszlovákiai körutat tett. 1923-ban a Parnasszus Kamarajáték elnevezésű, néhány hét után megszűnt vállalkozás egyik vez.-je volt. 1926–1928 között a Zak-n, majd bp.-i magánszínházakban, 1930-tól ismét a Zak-n gyermekszínházat vezetett. Feld mindig nagy drámai szerepekre vágyott. Kivételes tehetsége azonban előnytelen megjelenéssel párosult. Irodalmi érdeklődésének és tájékozottságának eredménye, hogy a világirodalom több jelentős művét ő mutatta be Mo.-on (Csehov, Strindberg, Ibsen). Csevegő- és szavalóesteket is tartott, melyekkel az országot járta, s szerepelt filmszkeccsben. F.Sz. Boriska (Tóth E.: A falu rossza). Claire (Ohnet: A vasgyáros); Gauthier Margit (ifj. A. Dumas: A kaméliás hölgy); Júlia (Strindberg: Júlia kisasszony); West Rebeka (Ibsen: Rosmersholm). Könyve: Szerelmi csirkefogók (1929).