# Básti Juli

(Bp., 1957. aug. 10.– ): színésznő. 1980-ban végzett a SzAk-n. A kaposvári Csiky Gergely Színházhoz szerződött, ahol már főiskolásként is több szerepet játszott. 1984 óta a Katona József Színház tagja. Erőteljes, érzelemgazdag színészalkat. Tragikus sorsú hősnők, de groteszk, eltorzult karakterfigurák is megelevenednek játéka nyomán. Sokat filmezik. Hallgass kicsit... c. Cserhalmi Györggyel közös nagylemeze jelent meg, amelyen Dés László és Bereményi Géza dalait énekli. Jászai Mari-díjas (1985). 1993-ban Kossuth-díjjal tüntették ki. F.Sz. Ophelia (Bresan: Paraszt Hamlet); Doreen (Arden: Élnek, mint a disznók); Beatrice (Middleton–Rowley: Átváltozások); Helena (Sh.: Szentivánéji álom); Velma (Kander–Ebb: Chicago); Natalja Petrovna (Turgenyev: Egy hónap falun); Maggy (Feydeau: Tökfilkó); Tóth Hermin (Szomory D.: Hermelin); Irina Nyikityina/Vera Katrova (Miljutyin–Dunajevszkij: Filmcsillag); Übü mama (Jarry: Übü király); Mása (Csehov: Három nővér); Ankica (Kušan: Galócza); Szvetlana (Petrusevszkaja: Három lány kékben); Polgármesterné (Gogol: A revizor); Anna Petrovna (Csehov: Platonov); Sally Bowles (Kander–Ebb: Cabaret); Katharina Blum (Böll–Bereményi G.: Katharina Blum elvesztett tisztessége). – Ir. Kállai K.: B. J. (1990, Múzsák).

BÁSTI JULI – Mása
(Csehov: Három nővér)