# bohózat

vígjátéki színjátéktípus, mely kizárólag a közönség mulattatását szolgálja. A cselekmény során a komikum forrása a szituációban rejlik (helyzetkomikum), és harsány színészi játékra ad alkalmat. A 19. sz.-i mo.-i színpadokon a bécsi Lokalposse (a helyi vonásokat hangsúlyozó bohózat) és a szintén bécsi eredetű tündérbohózat (a fantasztikumba hajló cselekményt és a szcenikában is a tündérvilág motívumait használó Zauberposse) volt népszerű. Később a francia, többnyire házassági-házasságtörési bohózat aratott sikereket. A zenei elemek, ének, tánc arányának bővítésével alakult ki a zenés bohózat. A 20. sz.-ban az egyfelvonásos bohózat a kabaré- és varietészínpadok kedvelt színjátéktípusa. – Ir. Csákváry A.: A magyar bohózatirodalom kezdetei (Győr, 1928).