# Nagy Paula; Polixenia, Póli

(Marosvásárhely, 1857. máj. 1.–Körmöcbánya, 1891. nov. 14.): színésznő, színigazgató. Édesapja Poleretzki Nagy Mihály, férje Kállai Nagy Albert tenorista volt. 1869 jan.-jában lépett először színpadra. 1880-ig játszott a családi társulatban. 1880–81-ben Mosonyi Károllyal Aradon, 1881–82-ben Sztupa Andorral Marosvásárhelyen társulva játszottak. 1882-től 1887-ig egyik színészük, Jáni János vette át a társulat vezetését. 1887 dec.-ében ő maga igazgatói engedélyért folyamodott, melyet megkapott. Haláláig állt egy kis együttes élén. Nevét Kállai-Nagy Polixénia és Kállainé Nagy Polixéniaként is használta.

M.A Igazgatóként: 1887–88: Csermő; 1888: Borosjenő, Pankota, Nagylak, Pécska, Batonya, Mezőkovácsháza, Tótkomlós; 1888–89: Belényes; 1889: Vaskóh, Margitta, Nyírbátor, Fehérgyarmat, Érmihályfalva, Székelyhíd; 1889–90: Nagybánya; 1890: Nagykároly, Zihal, Beregszász, Munkács, Nyírbátor; 1890–91: Újfehértó; 1891: Nagymihály, Homonna, Varanna, Tornally, Ózd, Csíz, Putnok, Feled, Vác, Liptószentmiklós.