# Petheő Attila

(Bp., 1891. máj. 11.–Bp., 1942. máj. 26.): színész. Iskoláit Székelyudvarhelyen végezte, majd Rákosi Szidi növendéke lett. 1910-ben a Magyar Színház szerződtette. Rövid ideig Szegeden működött Almássy Ede társ.-ánál, később a Budapesti Színház, majd ismét a Magyar Színház tagja lett. 1914-ben bevonult katonának, de 1917-től 4 évig a Belvárosi Színházban játszott jelentős sikerrel. 1922-ben lépett a Nemzeti Színház kötelékébe, melynek 1939-től örökös tagja. Megnyerő férfiassága, érdekes megjelenése főként polgári színművek hódító férfialakjaiban érvényesült, de drámai hősszerepeket is sikerrel alakított. Filmezett is. F.Sz. Duval Armand (ifj. Dumas: A kaméliás hölgy); Papp Ferke (Szép E.: A patika); Rank doktor (Ibsen: Nóra); Széchenyi (Herczeg F.: A híd); De Simros (ifj. Dumas: A nők barátja); Bánk bán (Katona J.); Adhemar (Sardou–Najac: Váljunk el!); Edmund (Sh.: Lear király); Bassanio (Sh.: A velencei kalmár).

PETHEŐ ATTILA