# Magyar Erzsi; Magaziner

(Bp., 1896–?): színésznő. Rákosi Szidi színiiskolájának növendéke volt. 1919. márc. 3-án a Király Színházban a Gróf Rinaldo c. operett Rózsi szerepében mutatkozott be. 1920 nyarán a Scala Színház, majd az Eskü téri Színház tagja, utána a Revü Színház primadonnája lett. 1924 jan.-jában New Yorkban Elsa Erzsi néven a Moonlight c. operett női főszerepében játszott, majd a Ziegfeld-féle revüszínházhoz szerződött. 1946-ban a sportcsarnoki Népvarietében Alice de Boulogne szerepét játszotta Zerkovitz Béla Aranymadár c. operettjében. További sorsa ismeretlen.