# Zombori Népszínház

a helyi szerb nyelvű színház keretében létrejött m. tagozat, amely két évadban – 1953–54 és 1954–55 – összesen 11 bemutatót tartott. A kis létszámú egy.-t a környék jelesebb műkedvelői és szabadkai színészek alkották. Dramaturg Weigand József, rend. a Szabadkáról átszerződött Pataki László volt. A színészek kisebb szerepekben a szerb társ. előadásaiban is felléptek. Műsoruk szórakoztató jellegű volt. Első bemutatójuk Pearl Buck egyik regényének színpadi változata, Kwei-Lan vergődése. Főleg m. és francia színműveket és vj.-okat adtak elő, köztük több Molnár Ferenc-darabot (Olympia, A doktor úr, Delila). A társ. megszüntetése után a színészek közül többen – Pataki László, Heck Paula, Faragó Árpád – Szabadkán folytatták pályájukat. 1992-ben újból próbálkoztak a zombori m. hivatásos színészet életrekeltésével, de sikertelenül. Csupán egy bemutatót tartottak, Williams: Macska a forró bádogtetőn (rend. Vajda Tibor) c. darabját adták elő.