# Földes Dezső

(Szekszárd, 1886. febr. 25.–Bp., 1945. jún. 10.): színész, rendező, színigazgató. A SzAk-t 1906-ban végezte el, majd 1906–07-ben Pozsonyban kezdte pályáját. 1907-től 1910-ig Sopronban, 1910–11-ben Bp.-en Feld Irén Kamarajáték társ.-ában, 1911–12-ben ismét Sopronban, 1912-ben a Ferenczy Kabaréban, 1913–14-ben ismét Pozsonyban játszott. Harcolt az I. világháborúban. Az 1918–19-es évadot Pozsonyban kezdte. 1919-ben részt vett a színészszakszervezet munkájában Bp.-en. 1919-től Csehszlovákiában élt: Kassán dolgozott, mint színész és rend. 1923–24-ben a Pozsonyi Városi Színház m. együttesének ig.-ja volt. Több jelentős dráma bemutatása fűződik nevéhez: Sebesi Ernő: Félemberek; Šrámek: Nyár; Langer: Teve a tű fokán. 1928-tól 1939-ig koncessziója volt a m. nyugat-szlovákiai színikerületre. E társ. színészeivel megrendezte Čapek: R.U.R. c. drámáját. A pozsonyi rádió m. előadásai számára műveket dolgozott át és rendezett is. 1945 elején Kispesten Földes vezetésével indult újra a színházi élet. Fiatal korában bonvivánszerepeket játszott, ig.-i működése idején nem lépett színpadra.