# Országos Színészeti Kiállítás

(1890): az Országos Színészegyesület a m. színészet százéves évfordulóján rendezte 1890-ben a városligeti Műcsarnokban az Országos Színészeti Kiállítást. Tíz teremben és öt fedett csarnokban (folyosó, körcsarnok) helyezték el a kiállított anyagot. Az egyes kiállító színészek szerint csoportosították az emléktárgyakat, pl. Laborfalvi Róza, Blaha Lujza, Prielle Kornélia, Feleky házaspár, de láthatók voltak vegyes arc- és jelmezképek, síremlékek, könyvek, színlapok. A kiállítás csak részben volt a m. színművészet emlékeinek bemutatója, mert ékszerárusok, festék- és illatszer-kereskedők, fényképészek, ruha-, kelme- és piperecikkgyárosok is felvonultatták termékeiket. – Ir. Magyar színészeti kiállítás a városligeti műcsarnokban (katalógus, 1890).