# Ladomerszky Margit

(Bp., 1904. dec. 17.–Bp., 1979. okt. 10.): színésznő. Az Országos Színészegyesület színészképzőjét végezte el. 1924-ben Székesfehérvárott lépett először színpadra. 1925–26-ban Kaposvárott, Szegeden, 1927–29-ben Pécsett játszott. Ezekben az években Jávor Pál volt a partnere. Sokszínű drámai pálya állt már mögötte, amikor 1929-ben a Vígszínház szerződtette karakterszerepekre. 1945-ben a Pódium Kabaré tagja lett, majd 1945-től 1950-ig, ill. 1952–1966 között a Nemzeti Színház tagja volt. Temperamentumos egyénisége igazi közvetlenséggel, változatos színekkel ötvöződött. Drámai és komikai szerepeit egyaránt belülről fakadó emberség hatotta át. Legnagyobb sikerét Shaw Warrenné mesterségének címszerepében aratta: hatszázszor játszotta az 1947-es bemutatótól 1967-ig, a Katona József Színházban vállalt utolsó fellépéséig. 1966-ban érdemes művész kitüntetést kapott. F.Sz. Roxane (Rostand: Cyrano de Bergerac); Júlia (Sh.: Rómeó és Júlia); Nóra (Ibsen); Ophelia (Sh.: Hamlet); Aase anyó (Ibsen: Peer Gynt); Ökrösné (Karinthy F.: Ezer év).

LADOMERSZKY MARGIT – Warrenné (Shaw: Warrenné mestersége)