# Fejes Teri

(Torontáltorda, 1902. szept. 20.– ): színésznő. 1920-ban az Országos Színészegyesület színiiskoláját végezte el, és Győrbe került. 1921-ben Pécsett, 1922-ben Makón játszott. 1923-tól a fővárosban, elsősorban operettekben szerepelt. A Fővárosi Operettszínházban 1923-tól 1930-ig, a Király Színházban 1931–32-ben, a Városi Színházban 1936–37-ben, a Budapesti Színházban 1929–30-ban, a Budai Színkörben 1932-ben, illetve 1935-ben, a Kamara Színházban 1935-ben, az Erzsébetvárosi Színházban 1937–1944 között játszott. De fellépett a Vígszínházban, a Magyar Színházban, a Pesti Színházban, a Vidám Színházban is. 1945 után a Magyar, a Medgyaszay, a Modern és a Fővárosi Víg Színházban kapott szerepeket. 1949-től 1955-ig a Fővárosi Operettszínház, 1955–1966 között a Vidám Színpad tagja volt. Fejes az 1930-as évek legnépszerűbb szubrettje volt: jó humorral, kitűnő színészi játékkal, pikáns bájjal, kivételes tánctudással a sablonfigurákat is élettel töltötte meg. Tehetségét jellemszerepekben is kamatoztatta. F.Sz. Riquette (Ábrahám P.: Viktória); Bessie (Ábrahám P.: Hawai rózsája); Sarah (Jacobi V.: Sybill); Joli (Buday D.: Csárdás); Rica Maca (Zerkovitz B.: Csókos asszony); Manci (Heltai J.: Naftalin); Róza (Katajev: Bolond vasárnap).

FEJES TERI – Sári (Ábrahám P.: Az utolsó Verebély-lány)