# Keleti László

(Bp., 1904. jún. 14.–Bp., 1972. aug. 28.): színész. Rákosi Szidi színiiskolájában végzett, majd vidéken kezdett játszani. 1923-ban a Belvárosi, 1927-ben az Új Színház tagja lett. Ezután majdnem minden fővárosi magánszínházban és kabaréban fellépett. 1938–1940 között varietészámmal külföldön – London, Párizs, Dánia, Olaszország – turnézott. 1940–44-ben az OMIKE-ben lépett fel. 1945 után először a Víg, 1949-től a Fővárosi Operett, majd 1964-től a Thália Színház tagja volt. 1949-től maszkírozást tanított a SzAk-n. 1929-től számos m. filmben szerepelt. Jellegzetes hangja, alakja, kissé harsány humora karakterszerepekben érvényesült. A gyerekek körében a Csinnbumm Cirkusz Szamóca Ábrisaként lett népszerű. Érdemes művész (1964). F.Sz. Gügye (Móricz Zs.: Sári bíró); Földes (Szenes B.: A gazdag lány); Kit Carson (Saroyan: Így múlik el az életünk); Foma (Dunajevszkij: Szabad szél); Bíró (Lehár F.: Luxemburg grófja); Karl Lindner (Hansberg: A napfény nem eladó). Könyvei: Pesttől Pestig (1942); A maszkírozás kézikönyve (1948).