# Jókai Színkör

(1913–1949): színházi vállalkozás a Városligetben. A Feszty-körkép épületében 1896-ban kialakított 500 férőhelyes színházban eleinte mutatványos és kabaré-előadásokat tartottak. Első ig.-ja Gonda István volt, majd Repold Károly, később Székely Márton került a színház élére. 1913-tól Szász János vezette a színházat, mely állandó nyári és téli színházzá alakult. 1915-ben a Feszty-család tagjaiból alakult részvénytársaság engedélyt kapott egész estét betöltő darabok bemutatására is. Kiemelkedő színészek nőttek fel és játszottak a színházban, mint Rákosi Szidi, Király Ernő, Somogyi Nusi. Vendégként fellépett itt többek között Makay Margit, Komlóssy Emma, Küry Klára, Szirmai Imre. 1919 és 1923 között Magyar Színpad, 1923-tól 1932-ig ismét Jókai Színkör, 1932-től pedig Jókai Színház volt az intézmény neve. Utolsó ig.-ja 1945–1949 között Kárpáti Pál volt.