# Krémer Manci

(Nagykároly, 1907. szept. 28.–Bp., 1990. szept. 21.): színésznő. Színészcsaládból származott. Tizenöt éves korában lépett először színpadra, különböző vándortárs.-okkal bejárta egész Erdélyt. Huzamosabb ideig játszott Szatmárnémetiben, Nagykárolyban, Kolozsvárott, Nagyváradon, Aradon, Temesváron, Segesváron és Désen. A harmincas évektől 1949-ig a kolozsvári színház operettprimadonnája, de vendégként fellépett Marosvásárhelyen, a délvidéki Magyar Színházban, Szabadkán, Nagykanizsán és Zentán, egy másik alkalommal Kassán. Egyénisége kedves, hangja lágy, selymes, illúziót keltően tudta megeleveníteni a különböző társalgási drámák és vígjátékok lírai szerepeit is. 1949-ben férje – gr. Teleki Ádám – nemesi származása miatt kitelepítették Kolozsvárról. Marosvásárhelyt jelölték ki lakhelyéül, ahol 1957-ig a bábszínház tagja volt. F.Sz. Iluska (Kacsoh P.: János vitéz); Bessy (Jacobi V.: Leányvásár); Zórika (Lehér F.: Cigányszerelem); Mariska (Szigligeti E.: Liliomfi); Marcsa (Szirmai A.: Mágnás Miska); Sylvia (Kálmán I.: A csárdáskirálynő); Antónia (Huszka J.: Mária főhadnagy); Annie (Molnár F.: Játék a kastélyban).