# Mikó András

(Bp., 1922. jún. 30.– ): rendező, főiskolai tanár. Grafikai és zenei tanulmányok után (Bortnyik Sándornál, ill. Nádasdy Kálmánnál és Oláh Gusztávnál) 1946-ban szerződött az Operaházhoz. Otto Klemperer asszisztense, ügyelő és segédrendező volt. 1949-től a színház rend.-je, 1963-tól 1987-ig főrend.-je. 1950-től operai színészmesterséget és -rendezést tanít a Zak-án. 1951–52-ben a Fővárosi Operettszínház főrend.-je volt. A Szegedi Szabadtéri Játékok felújítása óta szinte minden évadban rendezett. Vendégrendezésre hívták Svájcba, Németországba, Nagy-Britanniába, Olaszországba, Hollandiába, Lengyelországba, Dániába, a Szovjetunióba, Finnországba. Pályája kiemelkedő értéke új m. operák nagysikerű színpadra vitele: Kádár Kata, Az ajtón kívül, Együtt és egyedül, Vérnász, Hamlet, Bűn és bűnhődés, Mózes. Nevéhez fűződik többek között Britten Albert Herringjének bemutatója, a Pelléas és Mélisande felújítása, Monteverdi Poppea megkoronázása c. operájának, Alban Berg Wozzeckjének és Lulujának hazai bemutatója. Zene és látvány szerves összhangja fontos számára. Kossuth-díjas (1975), Liszt-díjas (1963), érdemes (1967) és kiváló művész (1987).