# Hubenayné Magda Lujza

(Rozsnyó, 1818. júl. 31.–Pest, 1844. aug. 30.): színésznő. Az árván maradt polgárlányt színésznő nővére, Farkasné Magda Terézia nevelte 10 éves korától. Pályáját gyermekszínészként kezdte. Több társ.-ban játszott. Tehetsége 1834 után Kassán bontakozott ki. Itt kötött házasságot Hubenay Ferenc énekes-színésszel (1836. ápr. 21.). A Pesti Magyar Színház már 1837-ben szerződtetni akarta, de ő vándorszínész maradt. Kassán, Pécsett és a Dunántúl más városaiban játszott. 1840-ben a Nemzeti Színház szerződtette. Az énekelni és táncolni is tudó naiva utoljára 1844. júl. 6-án lépett színpadra. – Sírjánál Szigligeti Ede és Vörösmarty Mihály búcsúztatta. F.Sz. Bianca (Cuno: Benjámin Lengyelországból); Matild (Scribe: Örökké); Rózsa (Szigligeti E.: Micbán családja); Smike (Dinaux–Goubaux–Lemoine: Az árva fiú és a londoni koldusok); Abigél (Scribe: Egy pohár víz).