# Kovács Ádám

(Sepsiszentgyörgy, 1933. szept. 23.–Szatmárnémeti, 1991. márc. 30.): rendező, színházigazgató. 1954-ben a marosvásárhelyi Szentgyörgyi István Színművészeti Intézetben, 1957-ben a bukaresti Caragiale Film- és Színházművészeti Intézetben a rendező szakon végzett. A szatmári Északi Színházhoz szerződött, majd a kolozsvári Állami Magyar Opera igazgatója lett. Legjobb előadásait kiegyensúlyozottság, összehangolt együttes játék jellemzi. F.R. Beaumarchais: A szevillai borbély; de Filippo: De Pretore Vincenzo; Kocsis I.: A nagy játékos; Sigmond I.: Gyertyafénynél; Baranga: Arcok és álarcok; Thomas: A papagáj és a zsaru.