# Morzsai Emma; Presly

(Baja, 1844. okt. 15.–Debrecen, 1923. nov. 6.): énekesnő. Klár Józsefnél, majd Itáliában tanult. Lágy csengésű hangja, tiszta koloratúrája, trillái mindenütt sikert arattak. 1861-ben Palermóba, két év múlva Barcelonába szerződtették. Később egy-egy évadot játszott Milánóban és Modenában. 1866-ban Bukarestben, az Olasz Színházban lépett fel. 1867-ben két próbafellépése is volt a Nemzeti Színházban (máj. 28. és jún. 6.), de végül Debrecenbe szerződött. 1868-tól hűségesen követte férjét, Mándoky Bélát a vidéki városokba. 1884-ben, Szabadkán vett búcsút a színészettől. F.Sz. Traviata (Verdi); Gilda (Verdi: Rigoletto); Margit (Gounod: Faust); Mária (Erkel F.: Hunyadi László); Márta (Flotow).

M.A. 1867–72, 1873–75, 1878–81: Debrecen–Nagyvárad; 1872: Kassa, Miskolc; 1875: Arad; 1876–78: Székesfehérvár; 1883: Pozsony, Komárom, Győr.