# Nagy Gyula

(Szeged, 1872. jan. 15.–?, 1935 után): színész. 15 éves korában állt színésznek. Vidéki társ.-oknál kezdte pályáját. 1900-ban Feld Zsigmond szerződtette. 1901–1903 között Debrecenben, 1903-tól 1907-ig Kassán, 1906–07-ben a Népszínház–Vígoperában, 1908–19-ben Szabadkán, 1909-től 1924-ig Kolozsvárott játszott. 1924–25-ben a Renaissance, 1925–26-ban a Renaissance és a Belvárosi, 1927–28-ban a Belvárosi Színház tagja volt. Ezután nem volt állandó szerződése: az 1935–36-os évadig neve szerepelt a szerződés nélküli színészek névsorában. Jellem-, majd epizódszerepeket játszott. 1927-ben elnyerte a Színházi Élet epizodista díját. F.Sz. Lord Loan (Barrie: Egyenlőség); Yoshikawa Toyu (Lengyel M.: Tájfun); Főkapitány (Nagy S.: Zörög a haraszt).