# Jardin d’Hiver

(1913–1921): mulató. 1913-ban, a Jardin de Paris nevű mulatójának jövedelméből, a Nagymező u. 22–24. sz. alatti épületben építtette Wabits Lujza. Márványlapokkal borított, 10 méter széles portál vezetett a mulatóba, a földszinten és az emeleteken 48 páholy volt, márvánnyal és aranymozaikkal díszítve. A színpaddal szemben a félemeleten volt az ún. Télikert, ahonnan üvegablakon át lehetett látni a műsort. A kitűnő külföldi és m. artistaszámok között kabarétréfák is helyet kaptak. A 30 tagú zenekart az akkor 17 éves Rozsnyai Sándor vezényelte. A Jardin d’Hiver 1921-ig működött. Itt nyitott kabarét 1919-ben Nagy Endre Télikert Nagy Endre Színpada néven, de mindössze két műsort mutatott be.