# Alfonzó; Markos József

(Bp., 1912. febr. 28.–Bp., 1987. máj. 31.): színész, artista, parodista. 18 éves korában egy akrobatacsoporthoz szerződött, 1940-ig külföldön dolgozott. Utána a fővárosi varietékben, főleg a Royal Revü és a Kamara Varietében, ill. a Moulin Rouge-ban lépett fel, mint artista. 1945 után a főváros több színházában játszott. 1951-től a Vidám Színpad tagja volt. 1956–58-ban Belgiumban szerepelt. 1959-től 1987-ig, haláláig újra a Vidám Színpadon játszott. A korabeli közéletet, a különböző embertípusokat parodizálta, hallatlan felkészültséggel, gyakorta vitriolos humorral. Rendkívül népszerű művész volt, aki televíziós műsoraival európai szintű sikereket ért el. Érdemes művész (1969). Könyve: Ide figyeljenek, emberek! c. 1975-ben jelent meg.

ALFONZÓ az Ide figyeljenek emberek! c. műsorában