# Prókai Annamária

(Bp., 1963. jan. 24.– ): színésznő. Színészcsalád tagja, apja Prókai István, testvére Prókai Éva is színész. Az ÁBI-ben 5 év után abbahagyta tanulmányait és az Állami Artistaképző Iskola akrobatikus dzsesszbalett szakát végezte el. 1981-től 1987-ig a Rock Színház tagja volt, majd felvételizett a SzAk-ra. Az operett-musical szak II. évfolyamára vették fel, 1989-ben végzett. 1989-től 1992-ig a Vígszínház, 1992 óta a Budapesti Kamaraszínház tagja. Pályája eddig elsősorban a zenés-táncos műfajban szerzett jártasságát bizonyította. 1982-ben Helsinkiben a Mainos tv-társaság fesztiválján a Farkasokban nyújtott teljesítményéért elnyerte a legjobb női alakítás díját. F.Sz. Akárkié (Bernstein: West Side Story); Lány (Várkonyi M.–Miklós T.: Farkasok); Servetta (Várkonyi M.–Béres A.: A bábjátékos); Csöcsös (Vargas Llosa: Pantaleón és a hölgyvendégek); Rosetta (Büchner: Leonce és Lena); Ida (Szomory D.: Györgyike, drága gyermek); Judit (Szakcsi-Lakatos B.–Csemer G.: Cigánykerék).