# Bárdy György

(Bp., 1921. máj. 26.– ): színész. 1945-től játszik hivatásos színházban. A Magyar Színházban szerepelt, amikor Várkonyi Zoltán – aki már a háború előtt felfigyelt a tehetséges kispesti diákszínjátszóra – szerződtette frissen megalakult Művész Színházába. Fellépett a Casanova és az Arizona Irodalmi Varietében. 1946-ban Jób Dániel szerződtette a Vígszínházba, ahol 1949-ig játszott. 1949–51-ben a Vidám, 1951-től 1958-ig a Madách, 1958–59-ben a Nemzeti Színházban játszott, majd három évig erdészként dolgozott. 1962-ben a kecskeméti Katona József Színházban folytathatta pályáját. 1964 óta a Vígszínház művésze. Markáns, férfias, ironikus alkata, drámai ereje intrikus szerepekre predesztinálja. Fanyar humorral átszőtt vígjátéki figurái emlékezetesek. Jászai Mari-díjas (1958), érdemes művész (1983). 1991-ben a Magyar Köztársaság Zászlórendjével tüntették ki. F.Sz. Ficsúr (Molnár F.: Liliom); Rómeó (Sh.: Rómeó és Júlia); Lucifer (Madách I.: Az ember tragédiája); Bicska Maxi (Brecht–Weill: Koldusopera); Coriolanus (Sh.); Bimbi, a markecoló (Csurka I.: Az idő vasfoga); Milt (Schisgal: Szerelem, ó!); Petipont (Feydeau: Egy hölgy a Maximból); Chandebise/Poche (Feydeau: Bolha a fülbe); Himaláj herceg (Gombrowicz: Operett); Mors (Mamet: Floridai öröklakás eladó).

BÁRDY GYÖRGY – Weöres Sándor: Kétfejű fenevad c. színművében