# Népszínház

(1875–1908): Bp.-en, a mai Blaha Lujza téren 1875. okt. 15-én nyílt színház. Célja a népszínmű és az operett népszerűsítése volt. Az épület Rákosi Jenő kezdeményezésére a főváros támogatásával, a Fellner és Helmer cég tervei alapján készült el. Első ig.-ja 1875–1881 között Rákosi Jenő volt. A Nemzeti Színház műsorából levált népszínmű (Tóth E.: A falu rossza, Gaál J.: A peleskei nótárius, Csepreghy F.: Piros bugyelláris) és az operett – Puks F.–Rákosi J.: Titilla hadnagy, Suppé: Boccaccio – jellemezte a Népszínház műsorát. Emellett látványos színművek – Csepreghy F.: Sztrogoff Mihály útja – is színesítették a repertoárt. A színházat 1881–1897 között Evva Lajos vezette. A színház vezető művészei közé tartozott Blaha Lujza, Tamássy József, Pálmay Ilka, Hegyi Aranka, Küry Klára, Németh József. 1897 őszétől Porzsolt Kálmán, majd 1904. márc. 15. és 1906. nov. 30. között Vidor Pál igazgatása alatt a Népszínház vesztett népszerűségéből. Az operettszínházak között kibontakozott versenyt nem állta a színház, bár 1907 őszétől Máder Rezső vezetésével még egy utolsó újszerű kísérletbe fogtak. Népszínház-Vígopera néven új programmal indították meg a vállalkozást, amely azonban 1908-ban megbukott. Az épületbe 1908 őszétől ideiglenes jelleggel a Nemzeti Színház költözött. 1965-ben lebontották. – Ir. Verő Gy.: A Népszínház Budapest színi életében (1925); Berczely A. K.-né: A Népszínház műsora. Adattár (1958); Kolta M.: A Népszínház iratai (1986).

NÉPSZÍNHÁZ